LT Europos Sąjungos oficialusis leidinys C 253/17

Nereikšmingo pakeitimo paraiškos pagal Reglamento (ES) Nr. 1151/2012 53 straipsnio 2 dalies antrą pastraipą paskelbimas

(2015/C 253/15)

Europos Komisija patvirtino šį nereikšmingą pakeitimą pagal Komisijos deleguotojo reglamento (ES) Nr. 664/2014 (1) 6 straipsnio 2 dalies trečią pastraipą.

NEREIKŠMINGO PAKEITIMO PARAIŠKA

Nereikšmingo pakeitimo paraiška pagal Reglamento (ES) Nr. 1151/2012 (2) 53 straipsnio 2 dalies antrą pastraipą

„AGLIO DI VOGHIERA“

ES Nr.: IT-PDO-0105-01301 – 19.1.2015

SKVN ( X ) SGN ( ) GTG ( )

1. Pareiškėjų grupė ir teisėtas interesas

Consorzio produttori Aglio di Voghiera Via Buozzi n. 12/b 44020 Voghiera (FE) ITALIA Tel. +39 0532328046 e. paštas: info@agliodivoghiera.it

Pakeitimo paraišką pateikė 22 subjektai, priklausantys česnakų „Aglio di Voghiera“ augintojų konsorciumui ir turintys teisę teikti pakeitimo paraišką pagal 2013 m. spalio 14 d. Žemės ūkio, maisto produktų ir miškų ūkio politikos ministerijos nutarimo Nr. 12511 13 straipsnio 1 punktą. Šie 22 subjektai, priklausantys česnakų „Aglio di Voghiera“ augintojų konsorciumui, užaugina daugiau nei 51 proc. česnakų „Aglio di Voghiera“, kuriems taikomos kontrolės priemonės, ir atstovauja 30 proc. įmonių, kurioms taikoma SKVN „Aglio di Voghiera“ specifikacijoje numatyta kontrolės sistema.

2. Valstybė narė arba trečioji šalis

Italija

3. Keičiamos produkto specifikacijos dalys

— ☐ Produkto aprašymas — ☐ Kilmės įrodymas — ☒ Gamybos būdas — ☐ Ryšys su geografine vietove — ☒ Ženklinimas etiketėmis — ☒ Kita (pakavimas; nuorodų į teisės aktus atnaujinimas)

4. Pakeitimo (-ų) pobūdis

— ☐ Produkto su registruota SKVN arba SGN specifikacijos pakeitimas, kuris laikytinas nereikšmingu pagal Reglamento (ES) Nr. 1151/2012 53 straipsnio 2 dalies trečią pastraipą ir dėl kurio paskelbto bendrojo dokumento keisti nereikia. — ☒ Produkto su registruota SKVN arba SGN specifikacijos pakeitimas, kuris laikytinas nereikšmingu pagal Reglamento (ES) Nr. 1151/2012 53 straipsnio 2 dalies trečią pastraipą ir dėl kurio reikia keisti paskelbtą bendrąjį dokumentą. — ☐ Produkto su registruota SKVN arba SGN specifikacijos pakeitimas, kuris laikytinas nereikšmingu pagal Reglamento (ES) Nr. 1151/2012 53 straipsnio 2 dalies trečią pastraipą ir kurio bendrasis dokumentas (arba lygiavertis dokumentas) nepaskelbtas. — ☐ Produkto su registruota GTG specifikacijos pakeitimas, kuris laikytinas nereikšmingu pagal Reglamento (ES) Nr. 1151/2012 53 straipsnio 2 dalies ketvirtą pastraipą.

5. Pakeitimas (-ai)

Gamybos būdas

Sėjomaina

— Leidžiama sėjomaina ne tik su javais ir baltyminiais-aliejiniais augalais, bet ir su kitomis kultūromis, išskyrus lelijinių šeimos augalus. Taigi panaikinamas įpareigojimas sėjomainai naudoti javus ir baltyminius-aliejinius augalus ir aiškiai nurodoma, kad tame pačiame dirvožemyje negali būti auginami lelijinių šeimos augalai, nes dėl to mažėja dirvožemio derlingumas, atsiranda parazitų ir gausiau auga piktžolės.

Sėklų gavyba

— Siekiant palengvinti sėklų gavybą, rankinė galvučių atranka atliekama naudojant į ryšelius nesurištų česnakų partijas. Todėl iš gaminio specifikacijos 5 straipsnio dalies, skirtos sėklų gavybai, A punkto išbraukta nuoroda apie česnakų ryšelius.

Sėjos laikas ir metodai

— Numatomi su atstumu tarp sėjamų česnakų susiję pakeitimai: vietoj anksčiau nustatyto 20–50 cm atstumo tarp pasėtų skiltelių eilių nustatomas 15–60 cm atstumas. Šis atstumas keičiamas atsižvelgiant į sėjai ir derliaus nuėmimui naudojamų mašinų charakteristikas. Sutankinus česnakų eiles auga mažiau piktžolių ir padidėja išeiga, o produkto kokybė nenukenčia.

— Įvedus su atstumu tarp sėjamų česnakų susijusius pakeitimus galima pakeisti sėjai naudojamų sėklų kiekį: vietoj gaminio specifikacijoje numatyto didžiausio 1 300 kg/ha kiekio nustatyti didžiausią 1 700 kg/ha kiekį.

Derliaus nuėmimas

— Specifikacijoje nurodomi po derliaus nuėmimo einantys tolesni etapai – česnakų atranka, valymas, lapų ir šaknų pašalinimas. Be to, patikslinama, kad taip apdorojus sausus česnakus viso nuimto derliaus svoris turėtų sumažėti bent 40 proc. Šių papildymų tikslas – į specifikaciją įtraukti pirmiau nenurodytus česnakų „Aglio di Voghiera“ apdorojimo proceso etapus (atrankos, valymo ir lapų bei šaknų pašalinimo) ir nustatyti mažiausią šiuose etapuose susidarančių atliekų kiekį, kuris yra lygus laukuose nuimto derliaus ir išdžiovinto, parduoti skirto produkto santykiui. Nustačius šią vertę sudaromos sąlygos lengviau atlikti kontrolę, nes geriau apibrėžiamas iš vieno hektaro gaunamo sauso produkto ir, atitinkamai, rinkai pateikiamo produkto kiekis.

— Ištaisoma tekste pateikta netiksli informacija: buvo nurodyta, kad vienas iš produkto džiovinimo metodų – džiovinimas reguliuojamoje aplinkoje. Iš tiesų kalbama apie reguliuojamą vėdinimą.

— Didžiausia – 36 val. – produkto džiovinimo naudojant reguliuojamą vėdinimą laiko riba padidinta iki 72 val. Pakeitimu siekiama atsižvelgti į žemdirbystės veikloje pasitaikančius atvejus, kai neįprastos klimato sąlygos (lietus, drėgmė ir pan.) tam tikrais metais turi poveikio česnakų augimui ir džiovinimui laukuose, todėl tikslinga numatyti ilgesnį produkto džiovinimo naudojant reguliuojamą vėdinimą laikotarpį.

Ženklinimas etiketėmis ir pakavimas

Kaselė

— Panaikinamas reikalavimas ženklinti kiekvieną galvutę ir numatoma galimybė į kaseles supintas galvutes pakuoti į baltus tinklelius, kurie tinkamai paženklinami SKVN logotipu. Šiuo pakeitimu sudaromos palankesnės sąlygos platinti produktą, užtikrinant, kad jis būtų nepažeistas ir jį lengviau atpažintų vartotojas.

Atskiros galvutės

— Numatoma galimybė atskiras galvutes pakuoti į tinklelius, o šiuos paženklinti SKVN logotipu. Taigi, be šiuo metu naudojamo atskirų galvučių ženklinimo būdo numatomas dar vienas pakavimo ir ženklinimo būdas.

— Pakeičiamas paskutinis šios dalies sakinys – jame, be kita ko, numatoma galimybė nurodyti augintojo įmonės pavadinimą arba unikalų identifikacinį kodą. Tokį numerį suteikia tikrinimo įstaiga. Tokiu pakeitimu siekiama atsižvelgti į didžiųjų prekybos centrų poreikius ir užtikrinti produkto atsekamumą.

Pakuotės

— Siekiant atsižvelgti į įvairius platinimo įstaigų ir galutinių vartotojų poreikius, išbraukta nuoroda į pakuočių svorius.

— Iš specifikacijos dalies „Pakuotės“ išbraukta dalis, kurioje buvo numatyta, kad pakuotės būtų uždaromos taip, jog jų nepažeidus nebūtų galima išimti produkto. Ši nuostata laikoma pertekline, kadangi jau nustatytas reikalavimas pakuoti (rišti į kaseles, kasas ar dideles kasas, pakuoti į tinklelius, maišelius arba parduoti po vieną galvutę) įvairių tipų česnakus.

Nuorodų į teisės aktus atnaujinimas

— Atnaujintos nuorodos į Sąjungos teisės aktus. Nuorodos į Reglamentą (EB) Nr. 510/2006 pakeistos nuorodomis į Reglamentą (ES) Nr. 1151/2012.

BENDRASIS DOKUMENTAS

„AGLIO DI VOGHIERA“

ES Nr.: IT-PDO-0105-01301 – 19.1.2015

SKVN ( X ) SGN ( )

1. [SKVN arba SGN] pavadinimas (-ai)

„Aglio di Voghiera“

2. Valstybė narė arba trečioji šalis

Italija

3. Žemės ūkio produkto arba maisto produkto aprašymas

3.1. Produkto rūšis

1.6 klasė. Švieži ar perdirbti vaisiai, daržovės ir grūdai

3.2. Produkto, kuriam taikomas 1 punkte nurodytas pavadinimas, aprašymas

Saugoma kilmės vietos nuoroda „Aglio di Voghiera“ žymimi česnakai auginami iš „Aglio di Voghiera“ ekotipo česnakų sėklų. Šio augalo galvutės būna vienodos skaisčiai baltos spalvos, retai – su rausvais dryžiais. Skiltelių apvalkas baltas, kartais – su daugiau ar mažiau ryškiais rausvais dryžiais. Galvutė būna taisyklingos kompaktiškos apvalainos formos, ties šaknimis šiek tiek plokščia. Ją sudaro įvairus skaičius glaudžiai sulipusių, viena prie kitos labai prigludusių skiltelių su išlinkusia išorine dalimi. Vartotojams pateikiami česnakai „Aglio di Voghiera“ turi pasižymėti šiomis savybėmis: galvutės turi būti sveikos, nepapuvusios, be kenkėjų, švarios, kompaktiškos, nepažeistos šalčio ar saulės, be išorėje matomų daigų, jų paviršius neturi būti drėgnas, be pašalinio kvapo ir (arba) skonio. Saugoma kilmės vietos nuoroda „Aglio di Voghiera“ gali būti žymimi tik „Extra“ kategorijos, t. y. ne mažesni kaip 45 mm, česnakai, ir „Prima“ kategorijos, t. y. ne mažesni kaip 40 mm česnakai. Rinkai pateikiami šių tipų česnakai: ŠVIEŽI / ŽALI: jų kotas žalias, ties kakleliu kietas, išorinė luobelė šviežia, galvutė baltos ir dramblio kaulo atspalvio baltos spalvos, kartais su rausvais dryžiais, šaknys – balsvos; PUSIAU SAUSI: jų kotas žalsvai balkšvas, ne visiškai sausas, ties kakleliu minkštesnis, išorinė luobelė nevisiškai sausa, galvutė baltos ir dramblio kaulo atspalvio baltos spalvos, kartais su rausvais dryžiais, šaknys – balsvos; SAUSI: sausas, trapus, balsvas kotas, išorinė luobelė ir kiekvieną skiltelę gaubianti plėvelė – visiškai sausos, galvutė balta, joje aiškiai matomos skiltelės, šaknys – dramblio kaulo spalvos.

3.3. Pašarai (taikoma tik gyvūninės kilmės produktams) ir žaliavos (taikoma tik perdirbtiems produktams)

—

3.4. Specialūs gamybos veiksmai, atliktini nustatytoje geografinėje vietovėje

Visi gamybos veiksmai privalo būti atliekami auginimo vietovėje, nes česnakų „Aglio di Voghiera“ išskirtinumą lemia gamintojų žinios, vietovės klimato sąlygos ir dirvožemių, kuriuose česnakai auginami, tipas.

3.5. Specialios produkto registruotu pavadinimu pjaustymo, trynimo, pakavimo ir kt. taisyklės

Žali / švieži česnakai turi būti pateikti rinkai per penkias dienas nuo derliaus nuėmimo, pusiau sausi česnakai – 6–10 dieną nuo derliaus nuėmimo, o sausi – nuo 11 dienos. Česnakai parduodami KASOMIS, į kurias supinama 5–18 galvučių ir kurių bendras svoris 400–900 g, DIDELĖMIS KASOMIS, į kurias supinama 8–80 galvučių ir kurių svoris – 1–5 kg, TINKLELIUOSE, į kuriuos dedama įvairus skaičius galvučių ir kurių svoris – 100–500 g, MAIŠELIUOSE, kuriuose gali būti įvairus skaičius galvučių ir kurių svoris – 1–5 kg, supinti į KASELES, kuriose gali būti 3–5 galvutės ir kurių svoris – 150–500 g, ATSKIROMIS GALVUTĖMIS, kurių svoris – 50–100 g. Atskiros galvutės gali būti supakuotos į tinklelius ir paženklintos SKVN logotipu arba parduodamos nesupakuotos, o kiekviena jų – pažymėta lipnia etikete su SKVN logotipu. Po vieną parduodamų česnakų kotai ir šaknys turi būti visiškai nupjauti.

Vartotojams pateikiami česnakai pakuojami į tinklelius ir medines, plastikines, kartonines, popierines arba natūralios augalinės medžiagos pakuotes. Pakuojama turi būti rūpestingai, kad vežant ir tvarkant produktą galvutės nebūtų pažeistos, o ypač nesuaižėtų plėvelė, nes dėl to gali atsirasti pelėsio ir suprastėti produkto kokybė.

3.6. Specialios produkto registruotu pavadinimu ženklinimo etiketėmis taisyklės

Kiekviena pakuotė turi būti paženklinta etikete, kurioje būtų pavadinimas „Aglio di Voghiera“ ir santrumpa SKVN, Sąjungos logotipas, įmonės pavadinimas arba tikrinimo įstaigos suteiktas unikalus augintojo identifikacinis kodas.

Ant kiekvienos pakuotės toje pačioje pusėje įskaitomomis ir nenutrinamomis raidėmis pateikiama informacija, pagal kurią galima nustatyti pakuotoją arba siuntėją. Ant pakuotės didesnėmis nei kiti užrašai raidėmis taip pat turi būti pavadinimas „Aglio di Voghiera“, užrašas „denominazione di origine protetta“ (saugoma kilmės vietos nuoroda) arba santrauka DOP (SKVN) ir Sąjungos logotipas.

Kiekviena atskirai parduodama galvutė turi būti paženklinta etikete, kurioje nurodomas pavadinimas „Aglio di Voghiera“, santrumpa DOP (SKVN), Sąjungos logotipas ir augintojo pavadinimas.

Logotipas yra apvalus, melsvos spalvos. Jame pavaizduota per pusę V raide perpjauta česnako skiltelė. Skiltelės pagrindas yra geltonas, su keliais tamsesniais dryželiais. Apskritime pasvirai juoda spalva įrašytas pavadinimas „Aglio di Voghiera“, o viršuje juoda spalva pateikiama santrumpa DOP (SKVN). Reklamai gali būti naudojamas juoda linija apjuostas nespalvotas logotipas. Logotipas turi užimti trečdalį bendro etiketės ploto.

4. Glaustas geografinės vietovės apibūdinimas

Česnakų „Aglio di Voghiera“ auginimo vietovė apima šias Feraros provincijos komunas: Vogjeros, Mazi Torelo, Portomadžorės, Ardžentos ir Feraros.

5. Ryšys su geografine vietove

Česnakų „Aglio di Voghiera“ auginimo vietovė išsidėsčiusi lygumoje, kuri driekiasi deltos ir kelių upių baseinų rajone. Čia vyrauja šiam produktui auginti itin tinkamos klimato sąlygos. Šios vietovės dirvožemiai daugiausia yra molingi, molingo priemolio ir dulkiško priemolio. Kadangi į šią vietovę upės gausiai prineša smėlio, dirvožemiams būdingas didelis vandens pralaidumas. Tokiomis sąlygomis česnakai nepūva, gerai auga ir vystosi. Šioje vietovėje lyja rečiau nei kitose lygumos vietose: lietūs dažnesni pavasarį nei vasarą. Šiltomis ir saulėtomis vasaros dienomis lengviau nuimti derlių. Be to, Feraros zonai būdingomis drėgnomis klimato sąlygomis česnakai džiūsta palaipsniui ir lėtai.

Česnakams „Aglio di Voghiera“ būdinga skaisčiai balta spalva, jų galvutės būna didelės, apvalios, taisyklingos, jas sudaro glaudžiai tarpusavyje sulipusios skiltelės, tačiau svarbiausia – jie gali būti ilgai laikomi. Produkto sudėtyje esantys eteriniai aliejai yra puikiai tarpusavyje subalansuoti, juose yra sieros junginių, fermentų, vitamino B, mineralinių druskų ir flavonoidų. Kita ne mažiau svarbi šių česnakų savybė – natūralios atrankos būdu, taikant iš kartos į kartą perduodamus atrankos metodus, susiformavusi specifinė genetinė tapatybė, įrodyta taikant DNR amplifikacijos metodus.

Česnakų „Aglio di Voghiera“ savybes lemia ne tik žmogiškieji veiksniai, bet ir glaudus šio augalo ryšys su aplinka. Tipiškos česnakų savybės priklauso nuo dirvožemių, kuriuose jie auginami. Molingi, molingo priemolio ir dulkiško priemolio dirvožemiai, kurių sudėtyje esantis upių smėlis užtikrina gerą pralaidumą, lemia galvučių atsparumą laikymui, puikų augimą, skaisčiai baltą spalvą, o ypač jiems būdingą taisyklingą formą ir standumą. Subalansuota fermentų, vitaminų ir mineralinių druskų, suteikiančių česnakui specifinę genetinę tapatybę, pusiausvyra užtikrinama sėjai vegetatyvinio dauginimo būdu atrenkant tik pačių geriausių galvučių skilteles. Kaip minėta, česnakams „Aglio di Voghiera“ išskirtinumo suteikia ir žmogaus veikla. Žmogus visada rūpinasi augalų sėjos ir derliaus nuėmimo laikotarpiais naudojamais drėkinimo būdais ir pasinaudodamas iš kartos į kartą perduodamais bei ilgainiui ištobulintais gebėjimais rankomis atrenka geriausias – dideles ir sveikas – ankstesnio derliaus galvutes, kurių skiltelės bus naudojamos sėjai, taip pat išmoningai paruošia ir apdoroja galvutes – riša ryšelius, pina kasas, kaseles bei paruošia atskiras galvutes. Galiausiai, būtent žmogus iš kartos į kartą perduoda skanių patiekalų receptus. Naujausi ir senesni archeologiniai senosios Vogencos gyvenvietės tyrinėjimai patvirtina, kad bent iki VII a. ši vietovė buvo svarbus Po deltos centras. Ūkinę veiklą Vogjeros teritorijoje brandžiųjų viduramžių pabaigoje vėl atgaivino Feraros šeimininkai – Estės šeima. Jiems valdant šioje vietovėje buvo skatinama auginti visas įmanomas kultūras, daugiausiai dėmesio skiriant daržo augalams, kaip antai salotoms, žolelėms bei kvapiesiems augalams, o ypač česnakams. 1598 m. išvykus Estės šeimai, jų sukaupta žemdirbystės patirtis nebuvo visiškai prarasta – kiti žymūs valdytojai įvertino šių derlingų žemių, kurios driekėsi palei senosios Po upės vagą, svarbą. Tad dar ir šiandien šiose žemėse galima auginti tokias itin specifines kultūras, kaip česnakus.

Nuoroda į specifikacijos paskelbimą

(Šio reglamento 6 straipsnio 1 dalies antra pastraipa)

Valdžios institucijos pradėjo nacionalinę prieštaravimų pateikimo procedūrą, paskelbdamos SKVN „Aglio di Voghiera“ pripažinimo paraišką 2014 m. lapkričio 21 d. Italijos Respublikos oficialiajame leidinyje Nr. 271.

Visą produkto specifikacijos tekstą galima rasti interneto svetainėje http://www.politicheagricole.it/flex/cm/pages/ServeBLOB.php/L/IT/IDPagina/3335

arba

tiesiogiai Žemės ūkio, maisto produktų ir miškų ūkio politikos ministerijos interneto svetainėje (www.politicheagricole.it), ekrano dešinėje viršuje spaudžiant nuorodą „Prodotti DOP IGP“ (SKVN, SGN nuorodomis žymimi gaminiai), po to ekrano kairėje – „Prodotti DOP IGP STG“ (SKVN, SGN, GTG nuorodomis žymimi gaminiai) ir galiausiai – „Disciplinari di Produzione all'esame dell'UE“ (ES nagrinėjamos specifikacijos).

(1) OL L 179, 2014 6 19, p. 17.

(2) OL L 343, 2012 12 14, p. 1.